หุ้นคึกหนุนเปลี่ยนมือบิ๊กล็อต‘สาธิต’เทกเมโทรสตาร์836ล.
&#8220;สาธิต วิทยากร&#8221; เทกโอเวอร์เมโทรสตาร์ ทุ่ม 836 ล้านบาท ซื้อหุ้น 71% IRCP บิ๊กล็อต 92 ล้านบาท
23 เม.ย. 2556

“สาธิต วิทยากร” เทกโอเวอร์เมโทรสตาร์ ทุ่ม 836 ล้านบาท ซื้อหุ้น 71% IRCP บิ๊กล็อต 92 ล้านบาท
บริษัท เมโทรสตาร์ พร็อพเพอร์ตี้ (METRO) แจ้งตลาดหลักทรัพย์ ว่า นายสาธิต วิทยากร ได้ซื้อหุ้น METRO รวมทั้งสิ้น 334.50 ล้านหุ้น คิดเป็นจำนวน 71.64% ของทุนชำระแล้ว ทำให้มีการเปลี่ยนแปลงโครงสร้างการถือหุ้นและโครงสร้างการบริหารงาน โดยจะมีการเปลี่ยนคณะกรรมการบริษัท คณะกรรมการบริหารบริษัท ให้แล้วเสร็จภายในวันที่ 30 เม.ย. 2556
วันที่ 22 เม.ย. 2556 ที่ผ่านมา หุ้น METRO มีการซื้อขายรายการใหญ่ (บิ๊กล็อต) 5 รายการ จำนวน 334,503,900 หุ้น มูลค่าซื้อขาย 836.26 ล้านบาท ในราคาเฉลี่ยหุ้นละ 2.5 บาท ซึ่งส่งผลให้ราคาหุ้นในตลาดปรับตัวขึ้นแรง ปิดที่ระดับ 2.6 บาท บวก 0.12 บาท หรือ 4.84% ด้วยมูลค่าการซื้อขายหนาแน่นถึง 921.58 ล้านบาท เนื่องจากนักลงทุนหวังว่าแนวโน้มผลการดำเนินงานจะดีขึ้น
ทั้งนี้ นายสาธิตซื้อหุ้นจากผู้ถือหุ้นใหญ่ปัจจุบันทั้งหมด 10 ราย โดยจะประกาศเจตนาทำคำเสนอซื้อหุ้นจากผู้ถือหุ้นทั่วไป (เทนเดอร์ออฟเฟอร์) ในวันที่ 23 เม.ย. 2556 
บริษัทรายงานว่า นายสาธิตเป็นนักลงทุนที่สนใจในธุรกิจพัฒนาอสังหาริมทรัพย์ โดยเฉพาะประเภทที่สร้างรายได้อย่างต่อเนื่องและสม่ำเสมอ โดยผู้ซื้อมีนโยบายยังคงการดำเนินธุรกิจต่อไป และไม่มีแผนที่เปลี่ยนแปลงอย่างมีนัยสำคัญในลักษณะประกอบธุรกิจและวัตถุประสงค์การประกอบธุรกิจในระยะเวลา 12 เดือน 
บริษัทอาจมีการขยายการลงทุนต่อไปในอนาคต กรณีที่บริษัทได้รับโอกาสหรือข้อเสนอการลงทุนในโครงการที่มีศักยภาพและมีผลตอบแทนที่ดี
ในวันเดียวกันยังมีการซื้อขายบิ๊กล็อตหุ้นบริษัท อินเตอร์เนชั่นแนล รีเสริช คอร์ปอเรชั่น (IRCP) 6 รายการ จำนวน 16.12 ล้านหุ้น มูลค่าซื้อขาย 92.69 ล้านบาท ในราคาเฉลี่ยหุ้นละ 5.75 บาท นับว่าต่ำกว่าราคาในตลาดปิดที่ 6.65 บาท 
นายกังวาล กุศลธรรมรัตน์ ประธานเจ้าหน้าที่บริหาร IRCP กล่าวว่า บิ๊กล็อตหุ้น IRCP จำนวน 16.12 ล้านหุ้น จากการตรวจสอบแล้วพบว่าไม่ได้เกี่ยวข้องกับทีมผู้บริหารชุดปัจจุบันแต่อย่างใด คาดว่าจะเป็นการทำดีลของผู้ถือหุ้นอื่นๆ 
ปัจจุบันผู้ถือหุ้นรายใหญ่ 5 อันดับแรกของ IRCP คือ นายกังวาล ถือ 8,651,875 หุ้น หรือคิดเป็น 9.86% นายจำรัส สว่างสมุทร ถือ 6,709,750 หุ้น หรือ 7.65% นายสุริยา เดชชาญชัยยุทธ ถือ 6.7 ล้านหุ้น หรือ 7.64% นายดล เหตระกูล ถือหุ้น 6 ล้านหุ้น หรือ 6.84% และ น.ส.จุฑาทิพย์ อมาตยกุล ถือ 5,568,125 หุ้น หรือ 6.35%